KOMMISSIONENS FORORDNING (EF) Nr. 2400/95 af 12. oktober 1995 om ændring af forordning (EF) nr. 1223/94 om de særlige gennemførelsesbestemmelser for ordningen med forudfastsættelsesattester for visse landbrugsprodukter, som ikke omfattes af traktatens bilag II, og om ændring af forordning (EF) nr. 2476/94

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter (1), særlig artikel 8, stk. 3, første afsnit, og artikel 20, og

ud fra følgende betragtninger:

Rådets forordning (EF) nr. 3290/94 (2) ændrede bestemmelserne for handelsordningen for de i artikel 1 i Kommissionens forordning (EF) nr. 1222/94 (3) omhandlede landbrugsprodukter; for disse landbrugsprodukter er den ikke-obligatoriske forudfastsættelse kun fastsat for udførsler i form af varer uden for traktatens bilag II; gennemførelsesbestemmelserne skal fastlægges efter proceduren i artikel 16 i forordning (EF) nr. 3448/93;

for at sikre en meget nøjagtig forvaltning af de beløb, der kan ydes, bør udstedelsen af licenser ske efter en betænkningstid, og de oplysninger, der skal meddeles Kommissionen, samt måden for denne meddelelse bør anføres;

ansøgninger om forudfastsættelsesattester, der vedrører beskedne mængder basisprodukter, kan ikke alvorligt forstyrre udgiftsoverslagene i løbet af et regnskabsår;

en ansøgning om en forudfastsættelsesattest i begyndelsen af et regnskabsår bidrager på samme måde til den samlede udgift i det igangværende år som en ansøgning, der indgives i slutningen af regnskabsåret; udstedelsen af attester bør derfor undergives de samme regler hele året igennem;

de mængder, der udføres i forbindelse med den internationale fødevarehjælp som omhandlet i artikel 10, stk. 4, i den landbrugsaftale, der blev indgået under Uruguay-runden, bør fastsættes;

sikkerhedsbeløbene for attestansøgningerne bør fastsættes;

de attester, der udstedes i henhold til Kommissionens forordning (EF) nr. 1268/95 (4) skal forinden kontrolleres; for disse attesters vedkommende bør der fortsat kræves en udførselsangivelse senest den 13. oktober 1995 for de produkter eller varer, der er anbragt under en af de i artikel 4 eller 5 i Rådets forordning (EØF) nr. 565/80 (5) omhandlede ordninger;

i forordning (EF) nr. 1268/95 er det fastsat, at fristen den 13. oktober 1995 ikke længere gælder for licitationer i tredjelande; attester med denne dato bør derfor kunne udskiftes;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Horisontale Spørgsmål i Forbindelse med Handel med Forarbejdede Landbrugsprodukter uden for bilag II -

UDSTEDT FØLGENDE FORORDNING:

Artikel 1

I Kommissionens forordning (EF) nr. 1223/94 (6) foretages følgende ændringer:

1) Teksten til artikel 1 affattes således:

»Denne forordning fastsætter for visse landbrugsprodukter, der udføres i form af varer uden for traktatens bilag II, de særlige gennemførelsesbestemmelser for ordningen med forudfastsættelsesattester som omhandlet i artikel 5, stk. 2, i forordning (EF) nr. 1222/94.«

2) Artikel 3, stk. 1, affattes således:

»1. Attestansøgningerne indgives på betingelserne i artikel 15 i forordning (EØF) nr. 3719/88.«

3) Artikel 3, stk. 2, litra c), udgår. Følgende stykker indsættes i samme artikel:

»3. Attesterne udstedes den femte arbejdsdag efter ansøgningens indgivelse, for så vidt der ikke er truffet særlige foranstaltninger i dette tidsrum.

De i foregående afsnit omhandlede foranstaltninger er enten suspension af forudfastsættelsen af restitutioner eller afvisning af visse ansøgninger eller af alle ansøgninger eller antagelse af visse eller af alle ansøgninger eller ændring af restitutionssatserne.

Antager Kommissionen visse eller alle ansøgninger, udstedes attesterne, uden at udløbet af fristen på fem arbejdsdage afventes.

Ved ændring af restitutionssatsen for det basisprodukt, for hvilket forudfastsættelsesattesten ansøges, meddeler den kompetente myndighed straks dette til ansøgeren, der enten kan:

- give afkald på sin ansøgning, i hvilket tilfælde sikkerheden straks frigives, eller

- acceptere udstedelsen af licensen med den ændrede restitutionssats.

Reagerer den pågældende ikke senest på den tredje arbejdsdag efter offentliggørelsen af ændringen af restitutionssatsen, anses han for at have givet afkald på forudfastsættelsen.

4. Uanset stk. 3 udstedes attesterne vedrørende ansøgninger om mængder på under 20 tons for smør (PG6), på under 40 tons for de øvrige mejeriprodukter og produkterne i sukker- og ægsektoren og på under 200 tons for de øvrige produkter straks, medmindre der er truffet andre foranstaltninger på betingelserne i artikel 5, stk. 3, i forordning (EF) nr. 1222/94.

5. Anvendes stk. 4, kan en interesseret ikke den samme dag til den samme kompetente myndighed indgive mere end én ansøgning i henhold til undtagelsen i stk. 4, pr. basisprodukt.«

4) I artikel 4, stk. 1, erstattes første afsnit med følgende afsnit:

»1. Attesten er gyldig fra udstedelsesdagen:

- til udløbet af den femte måned efter udstedelsesmåneden, for så vidt angår produkter omfattet af den fælles markedsordning for sukker, korn og ris eller æg

- til udløbet af den sjette måned efter udstedelsesmåneden, for så vidt angår produkter omfattet af den fælles markedsordning for mælk og mejeriprodukter, med undtagelse af attester udstedt for smør med et fedtindhold på 82 vægtprocent (PG6), der er gyldige indtil udløbet af den tredje måned efter måneden for udstedelse.

Med henblik på fastlæggelsen af gyldighedsperioden anses attesten for udstedt på dagen for indgivelsen af ansøgningen; denne dag medregnes i attestens gyldighedsperiode.«

Sidste punktum i samme stykke udgår.

5) Artikel 6-8 affattes således:

»Artikel 6

Attestansøgningerne og de attester, der udstedes med henblik på fødevarehjælp som omhandlet i aftalens artikel 10, stk. 4, indeholder i rubrik 20 en af følgende angivelser:

»Certificado GATT - Ayuda alimentaria«

»GATT-attest - Fødevarehjælp«

»GATT-Bescheinigung - Nahrungsmittelhilfe«

»Ðéóôïðïéçôéêü ÃÓÄÅ - ÅðéóéôéóôéêÞ âïÞèåéá«

»GATT certificate - Food aid«

»Certificat GATT - Aide alimentaire«

»Titolo GATT - Aiuto alimentare«

»GATT-certificaat - Voedselhulp«

»Certificado GATT - Ajuda alimentar«

»GATT-todistus - Elintarvikeapu«

»GATT-licens - Livsmedelsbistånd«.

Artikel 3, stk. 3, gælder ikke for disse attester.

Artikel 7

Uanset artikel 33, stk. 2, i forordning (EØF) nr. 3719/88 reduceres den sikkerhed, der inddrages efter artikel 33, stk. 2, i forordning (EØF) nr. 3719/88, med 40 %, når attesten leveres tilbage til det udstedende organ inden udgangen af attestens gyldighedsperiode.

Artikel 8

Medlemsstaterne meddeler Kommissionen

- hver tirsdag og fredag for hvert basisprodukt, hvor mange attestansøgninger der er indgivet indtil den sidste arbejdsdag før meddelelsesdagen, eller at der ikke er indgivet ansøgninger

- inden den 15. i hver måned:

- de mængder, som der er leveret attester tilbage for i den foregående måned, og som ikke er udnyttet

- de i artikel 6 omhandlede attester, der blev udstedt i den foregående måned.

I meddelelserne skelnes der mellem de i artikel 3, stk. 4, omhandlede attester og de attester, der er underlagt en frist på højst fem dage som omhandlet i artikel 3, stk. 3.«

6) I artikel 9 ændres sikkerhedssatserne således:

Mælk i pulverform: satsen på 2,50 ECU ændres til 3 ECU

Smør: satsen på 5 ECU ændres til 6 ECU

Æg: satsen på 1,7 ECU ændres til 2,1 ECU.

Produkter henhørende under forordning (EØF) nr. 1766/92 (korn) eller (EØF) nr. 1418/76 (ris): satsen på 0,50 ECU ændres til 0,80 ECU af produkter henhørende under forordning (EØF) nr. 1766/92 og til 2,1 ECU af produkter henhørende under forordning (EØF) nr. 1418/76.

Produkter henhørende under forordning (EØF) nr. 1785/81 (sukker): 4,5 ECU.

Artikel 2

I Kommissionens forordning (EF) nr. 2476/94 (7) foretages følgende ændringer:

1) Teksten til artikel 1 affattes således:

»Forudfastsættelsesattester, der ansøges om inden den 13. oktober 1995 på betingelserne i forordning (EF) nr. 1223/94, og hvis gyldighedsperiode i henhold til nævnte forordnings artikel 4 overskrider den 15. oktober, har en gyldighedsperiode, der er begrænset til den 13. oktober 1995.«

2) Teksten til artikel 2 affattes således:

»For produkter eller varer, der den 13. oktober 1995 er anbragt under en af de i artikel 4 eller 5 i forordning (EØF) nr. 565/80 omhandlede ordninger, og som der er forudfastsat en restitution for på grundlag af en attest, der er udstedt på betingelserne i forordning (EF) nr. 1223/94, skal der på denne dato fremlægges en udførselsangivelse, jf. artikel 30 i Kommissionens forordning (EØF) nr. 3665/87.«

3) I artikel 3a indsættes følgende afsnit:

»Den pågældende, der råder over en forudfastsættelsesattest, der er begrænset til den 13. oktober 1995, og som i medfør af foregående afsnit får sin attests gyldighedsperiode forlænget, kan ansøge om at få sin attest udskiftet med en ny attest, der udstedes for den resterende mængde, og som gælder indtil den dato, indtil hvilken den første attest ville have været gyldig, hvis bestemmelserne i artikel 1 ikke fandtes.«

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Artikel 1 anvendes fra den 16. oktober 1995, og artikel 2 anvendes straks.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 12. oktober 1995.

På Kommissionens vegne

Martin BANGEMANN

Medlem af Kommissionen

(1) EFT nr. L 318 af 20. 12. 1993, s. 18.

(2) EFT nr. L 349 af 31. 12. 1994, s. 105.

(3) EFT nr. L 136 af 31. 5. 1994, s. 5.

(4) EFT nr. L 123 af 3. 6. 1995, s. 5.

(5) EFT nr. L 62 af 7. 3. 1980, s. 5.

(6) EFT nr. L 136 af 31. 5. 1994, s. 33.

(7) EFT nr. L 264 af 14. 10. 1994, s. 9.